《先德录为操江张公题》
明代·钟芳

罗浮之隈清江曲，绵绵世泽先贤躅。遗经独抱向皋原，闲课儿贤事耕读。

十年养就瑰特姿，一官俄逐双凫飞。绾符南牧有馀力，坐令蔀屋回晶辉。

西风潇飕动归兴，故园松菊寻幽径。缟衣素练聊自娱，清樽白发欢相映。

亭亭琪树发庭柯，葱苍直与霄汉摩。日光五色照眼烂，撑拄大厦畴能过。

铁冠嶷嶷含霜锷，文彩后先总殊渥。和气谁云萃一堂，霖雨会苏九州涸。

作者简介：（ ?—1544）明广东崖州人，改籍琼山，字仲实。正德三年进士。嘉靖中累官至户部右侍郎。有《皇极经世图赞》、《续古今纪要》、《崖志略》、《钟筠溪家藏集》。